কাপাসগোলা সরকারী প্রাথমিক বালক বিদ্যালয়ের বার্ষিক পুরস্কার বিতরণ অনুষ্ঠানে প্রধান অতিথির ভাষনে সিটি মেয়র আলহাজ্ব আ জ ম নাছির উদ্দীন বলেন, বিত্তশালীরা শিক্ষা বিস্তারে আন্তরিক হলে শিক্ষা প্রতিষ্ঠান বৃদ্ধি পাবে এবং মানসম্মত শিক্ষার প্রসার ঘটবে। এ প্রসঙ্গে মেয়র বলেন, সরকার প্রাথমিক শিক্ষাকে অবৈতনিক, ১০ম শ্রেণি পর্যন্ত বিনামূল্যে পাঠ্যবই প্রদান, উপবৃত্তি প্রদান সহ শিক্ষার হার বৃদ্ধিতে সহায়ক ভূমিকা পালন করছে। তিনি বলেন, মানসম্মত উচ্চ শিক্ষিত সুনাগরিকই পারে দেশ ও জাতির উন্নতি ও অগ্রগতিকে তরান্বিত করতে। মেয়র সরকারের কার্যক্রমকে আরো কার্যকর করতে সকলের সহযোগিতা কামনা করেন। ২১ মার্চ সোমবার সকালে অত্র স্কুল মাঠে অনুষ্ঠিত বার্ষিক পুরস্কার বিতরণী অনুষ্ঠানে সভাপতিত্ব করেন স্কুল পরিচালনা কমিটির সভাপতি আলহাজ্ব নূর মোহাম্মদ। অনুষ্ঠানে উদ্বোধক ছিলেন চট্টগ্রাম জেলা প্রাথমিক শিক্ষা অফিসার নাসরিন সুলতানা। বিশেষ অতিথি ছিলেন কাউন্সিলর সাইয়েদ গোলাম হায়দার মিন্টু, সংরক্ষিত ওয়ার্ড কাউন্সিল মিসেস আঞ্জুমান আরা বেগম, চট্টগ্রাম বিভাগীয় ক্রীড়া সংস্থার যুগ্ম সম্পাদক নজরুল ইসলাম লেদু, চকবাজার ওয়ার্ড আওয়ামীলীগের সভাপতি হাজী আবদুর রহমান, সাধারণ সম্পাদক মোজাহেরুল ইসলাম চৌধুরী। স্বাগত বক্তব্য রাখেন প্রধান শিক্ষক সালিকা বেগম। অনুষ্ঠান শেষে পুরস্কার বিতরণ করেন সিটি মেয়র আ জ ম নাছির উদ্দীন।